Diari Oficial de la Generalitat Valenciana


Sumari del DOGV 9641, del 17-07-2023 (2023/7406)

RESOLUCIÓ 26 de juny de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic del Pla de prevenció d'incendis forestals del Parc Natural del Fondo de Crevillent-Elx, en els termes municipals d'Elx, Crevillent, Catral i Dolores. Expedient 79/1948-QPE.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9641

Data del DOGV
:   17-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7406


Data del document
:   26-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ 26 de juny de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic del Pla de prevenció d'incendis forestals del Parc Natural del Fondo de Crevillent-Elx, en els termes municipals d'Elx, Crevillent, Catral i Dolores. Expedient 79/1790-CPG. [2023/7406]  
  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 79/0384-TRL del Fondo de Crevillent-Elx (Alacant).  
  
«Informe ambiental i territorial estratègic  
Tràmit: avaluació ambiental de la revisió del Pla de prevenció d'incendis forestals del Parc Natural del Fondo de Crevillent-Elx  
Promotor: Direcció General de Prevenció d'Incendis Forestals  
Autoritat substantiva: Conselleria d'Agricultura, Desenvolupament Rural, Emergència Climàtica i Transició Ecològica  
Localització: municipis d'Elx, Crevillent, Catral i Dolores (Alacant)  
  
Expedient: 079-2018-EAE  
La Comissió d'Avaluació Ambiental, en sessió celebrada el 24 de setembre de 2020, va adoptar el següent:  
  
Acord  
Vista la proposta d'informe ambiental i territorial estratègic del Pla de prevenció d'incendis forestals del Parc Natural del Fondo de Crevillent-Elx, en els termes següents:  
En data 21 de desembre de 2018 es va rebre de la Direcció General de Prevenció d'Incendis Forestals sol·licitud d'inici de l'avaluació ambiental i territorial estratègica de la revisió del Pla de prevenció d'incendis forestals (PPFI) del Parc Natural del Fondo de Crevillent-Elx.  
  
  
Documentació  
En data 21 de desembre de 2018 es va rebre de la Direcció General de Prevenció d'Incendis Forestals la documentació en format digital següent: esborrany de la revisió del pla, document inicial estratègic, documentació del vigent pla, informe del procediment de revisió i plànol.  
La documentació aportada s'ajusta al que s'estableix en l'article 50 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
  
Planejament vigent  
El Parc Natural del Fondo de Crevillent-Elx compta amb un Pla de prevenció d'incendis aprovat per Resolució de 22 de maig de 2006, del conseller de Territori i Habitatge.  
A continuació es resumeixen les actuacions que comprén el vigent Pla de prevenció d'incendis forestals (PPIF) i el de la seua revisió:  
  
  
En ambdós casos s'inclou una programació econòmica i temporal de les actuacions, i també fitxes d'aquestes en les quals es descriuen com hauran de ser les actuacions.  
La demarcació forestal de Crevillent disposa d'un pla de prevenció d'incendis forestals aprovat mitjançant Resolució de 30 de gener de 2015. Les actuacions referents a les infraestructures de la revisió del PPIF del parc natural són les que preveu el PPIF de la demarcació.  
  
No estan aprovats els plans locals de prevenció d'incendis forestals d'Elx, Crevillent i Catral.  
El Parc Natural del Fondo de Crevillent-Elx disposa d'un pla rector d'ús i gestió aprovat mitjançant Decret 232/1994, de 8 de novembre. La Llei 11/1994, de 27 de desembre, d'espais naturals protegits de la Comunitat Valenciana, estableix en el seu article 39 que aquests instruments contindran la programació d'un pla específic de prevenció d'incendis.  
L'article 38 del Decret 31/2010, de 12 de febrer, del Consell, pel qual s'aprova el Pla d'ordenació dels recursos naturals del sistema de zones humides del sud d'Alacant, estableix la regulació dels PPIF dels espais naturals protegits inclosos en l'esmentat sistema, entre els quals està el Fondo.  
D'acord amb el PRUG i PORN esmentats tindran la consideració de normes de gestió de la zona d'especial conservació (ZEC) que constitueix el Fondo d'Elx-Crevillent.  
  
Objecte de la revisió  
L'objectiu de la revisió és establir quines actuacions del vigent PPIF es prorroguen, actualitzant les característiques de la seua execució i indicant els agents responsables de promoure-les, i també establir noves actuacions que es detecten necessàries. Igualment es descarten algunes del vigent pla en funció de l'anàlisi efectuada.  
La revisió del pla té el contingut següent: s'estructura en un pla de prevenció de causes i un pla d'infraestructures, cadascun dels quals inclou actuacions destinades a previndre incendis forestals.  
  
Els principals canvis respecte a l'actual planejament són els següents:  
En el Pla de prevenció de causes:  
- L'agrupació de les actuacions relatives a jornades i difusió mitjançant fullets i la inclusió de la difusió multimèdia (actuacions 2.1 i 2.2);  
  
- l'agrupació d'actuacions encaminades a facilitar l'elaboració dels plans locals de prevenció d'incendis forestals (actuació 3.1) i el foment d'alternatives diferents al foc per a l'eliminació de restes vegetals (actuació 3.4), sense especificar únicament la creació de línies d'ajuda;  
  
- l'agrupació i implementació de les actuacions relatives a vigilància i detecció d'incendis, mitjançant la referència al Pla de vigilància preventiva de la CV i a la inclusió d'ajudes al voluntariat (actuacions 5.1 i 5.2);  
- la inclusió de les actuacions d'actualització de la zonificació del risc d'incendis i modificació de la normativa sectorial del PN per a facilitar l'execució de les infraestructures de prevenció (actuacions 6.1 i 7.1), i  
- l'exclusió de les actuacions relatives a:  
· Incloure les normes de prevenció d'incendis en la normativa sectorial del PN;  
· les ordres d'ajudes per a la restauració de l'antic circuit;  
· l'estudi relatiu al trasllat de la instal·lació de tractament de residus sòlids, i  
· l'eliminació de punts d'abocament no controlats, que realitzen els ajuntaments.  
En el Pla d'infraestructures:  
- L'exclusió de les actuacions relatives a incloure les normes de prevenció d'incendis en la normativa sectorial del PN.  
- La inclusió de l'elaboració d'un estudi sobre els punts estratègics de gestió de la vegetació per a la prevenció d'incendis forestals (actuació 1.1).  
- L'agrupació de les actuacions relatives a cada tipus d'infraestructura (xarxa viària i xarxa hídrica), en una única actuació, que inclou tant l'execució com la redacció dels projectes (actuacions 2.1, 2.2 i 3.1).  
Referent als vials, es modifica el contingut de les actuacions respecte al PPIF de 2006, que preveia més actuacions de les que s'inclouen en el Pla de demarcació de Crevillent. Únicament s'inclouen en aquesta revisió aquelles que estableixen aquests plans de demarcació.  
  
- La inclusió d'una actuació destinada a fomentar la recuperació i manteniment de cultius agrícoles  
A més, com s'ha comentat anteriorment, s'introdueix un apartat relatiu a la coordinació i seguiment de les actuacions, en el qual queda també inclosa la possibilitat de celebrar reunions de prevenció d'incendis amb el Parc Natural (anterior actuació C del Pla general del PPIF).  
  
El vigent PPIF inclou l'àmbit del parc natural, 2.374 ha, més els 500 m de perímetre de protecció, establits en el PRUG, que suposen 1.293 ha, en total, 3.667 ha. La revisió del pla no modifica l'àmbit d'aquest.  
  
La revisió suposarà la realització d'una anàlisi, durant els tres primers anys, que permeta actualitzar la zonificació de riscos d'incendi.  
  
La revisió no implica la creació de nous vials sinó l'adequació dels existents. I l'adequació de l'embassament per a les actuacions de presa d'aigua en cas d'incendis. No suposa la creació de nous punts d'aigua.  
  
  
Imatge I. Pla amb límit del PPIF (revisió).   
Font: documentació presentada.  
Justificació de la revisió  
El termini previst per a la vigència de l'actual PPIF del Parc Natural del Fondo de Crevillent-Elx ha conclòs (10 anys), i és necessària la seua revisió de manera que es continue amb el treball de prevenció establint quines actuacions del vigent pla es prorroguen i actualitzen i quines es descarten, i també la introducció de noves en funció de la seua necessitat o interés. Això s'ha efectuat després de dur a terme una anàlisi del nivell de compliment del vigent pla.  
El grau de compliment del vigent pla ascendeix a un 24 per cent. El grau de compliment és baix, amb l'excepció de les actuacions de vigilància i detecció i les d'aplicació d'una subvenció, i també les de la xarxa hídrica.  
En la fase de revisió del pla s'han efectuat consultes i s'han rebut aportacions de diferents organismes: Diputació d'Alacant, Iberdrola, Direcció Territorial d'Alacant d'aquesta Conselleria, etc., que s'han utilitzat per a determinar com ha de ser la revisió.  
  
Consultes realitzades  
Per part de la Subdirecció General d'Avaluació Ambiental s'ha sotmés a consultes la documentació inicial remesa, conforme al que es disposa en l'article 51 de la LOTUP, amb la finalitat de determinar els efectes significatius en el medi ambient, d'acord amb els criteris exposats en l'annex VIII d'aquesta llei.  
Per això, tenint en consideració les característiques de la proposta de revisió del pla presentada i els aspectes ambientals en els quals pot incidir, es consulta a les administracions següents:  
  
Administració pública consultada Data consulta Data informe  
Servei de Vida Silvestre; Subdirecció General de Medi Natural; Conselleria d'Agricultura, Desenvolupament Rural, Emergència Climàtica i Transició Ecològica. 11.02.2009 25.03.2019  
Servei de Gestió d'Espais Naturals Protegits; Subdirecció General de Medi Natural; Conselleria d'Agricultura, Desenvolupament Rural, Emergència Climàtica i Transició Ecològica.  
 11.02.2009 09.08.2019  
Servei d'Ordenació i Gestió Forestal; Subdirecció General de Medi Natural; Conselleria d'Agricultura, Desenvolupament Rural, Emergència Climàtica i Transició Ecològica. 11.02.2009 24.04.2019  
Servei de Caça i Pesca; Subdirecció General de Medi Natural; Conselleria d'Agricultura, Desenvolupament Rural, Emergència Climàtica i Transició Ecològica. 11.02.2009 08.03.2019  
Servei d'Infraestructura Verda i Paisatge; Subdirecció General d'Ordenació del Territori; Conselleria de Política Territorial, Obres Públiques i Mobilitat.  
 11.02.2009 30.07.2019  
Servei d'Ordenació del Territori; Subdirecció General d'Ordenació del Territori; Conselleria de Política Territorial, Obres Públiques i Mobilitat.  
  
 11.02.2009 15.04.20  
Confederació Hidrogràfica del Xúquer 11.02.2009 26.02.2019  
Confederació Hidrogràfica del Segura 07.03.2019 08.08.2019  
Diputació Provincial d'Alacant 11.02.2009 27.02.2019  
Ajuntament d'Elx 11.02.2009   
Ajuntament de Crevillent 11.02.2009 01.06.2020  
Ajuntament de Catral 11.02.2009   
Ecologistes en Acció 11.02.2009   
Iberdrola 11.02.2009   
Xarxa Elèctrica 11.02.2009   
  
  
Els informes rebuts juntament amb l'informe ambiental i territorial estratègic (IATE) es publicaran en la pàgina web següent: https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental, i després seleccione província d'Alacant i qualsevol dels municipis d'Elx, Crevillent, Catral o Dolores.  
- Diputació provincial d'Alacant: en relació amb la banda perimetral del parc de 20 metres d'amplària i una longitud de 23,14 km. Que aquesta ja va ser aprovada en el Pla de prevenció d'incendis forestals de la demarcació d'Alacant i a més que la major part transcorre per terreny agrícola, i en el cas de terreny forestal considera que hauria de valorar-se la necessitat de desbrossament o no en tractar-se de vegetació halòfita o semihalòfita que per la seua poca combustibilitat no seria estricament necessari desbrossar.  
- Infraestructura verda i paisatge: s'indica el següent: «[...] s'haurà de fer constar com a condició en les fitxes de l'annex 2, Programes d'actuació, del Pla d'infraestructures, que per al desenvolupament dels projectes indicats en aquestes, l'objecte dels quals siga l'execució d'elements que incidisquen sobre la infraestructura verda i el paisatge, que aquest projecte continga el corresponent instrument de paisatge, en aquest cas, estudi d'integració paisatgística: actuacions en la banda de protecció, en àrees d'esbarjo d'ús públic, el manteniment de cultius, adequació de punts d'aigua, condicionament de vials […].  
Tot això, d'acord amb el que s'estableix en l'article 6.3 de la LOTUP anteriorment esmentat, i també en l'article 6.4.b de l'esmentada llei, que estableix que els estudis d'integració paisatgística valoren els efectes sobre el caràcter i la percepció del paisatge de projectes i actuacions amb incidència en el paisatge, establint mesures per a evitar o mitigar els possibles efectes negatius.»  
- Servei de Caça i Pesca: recorda que els titulars dels vedats de caça que hi ha a l'interior del parc han de ser notificats de les actuacions que es duguen a terme.  
  
Identificació i valoració dels possibles efectes sobre el medi ambient  
La revisió del pla suposa una modificació d'un pla que s'aprova per una administració pública i l'elaboració i l'aprovació del qual està exigida per una disposició legal, i que constitueix un marc per a projectes.  
  
La concreció dels possibles projectes en la documentació aportada és escassa, i no permet determinar amb precisió si aquests es trobaran sotmesos a avaluació d'impacte ambiental. No obstant això, és possible que en alguns casos es poden trobar sotmesos a avaluació d'impacte ambiental com per exemple: la recuperació i el manteniment de cultius proposats podria trobar-se en els supòsits previstos en el Decret 162/1990, de 15 d'octubre, del Consell, pel qual s'aprova el reglament d'impacte ambiental autonòmic que inclou en el seu annex I: transformacions a cultiu de terrenys naturals, seminaturals o incultes amb superfície superior a 25 ha a declaració d'impacte ambiental, i amb superfície superior a 5 ha a estimació d'impacte ambiental. I igualment que li fora aplicable l'annex I o II de la Llei 21/2013, de 9 de desembre, d'avaluació ambiental.  
Igualment en alguns casos podria requerir-se l'avaluació ambiental simplificada, d'acord amb els articles 7.2.a o 7.2.c de la Llei 21/2013, de 9 de desembre, d'avaluació ambiental, o estar subjectes a una estimació d'impacte ambiental si respon a un dels supòsits de l'annex II del Decret 162/1990, de 15 d'octubre, del Consell, o al règim especial d'avaluació establit en la normativa del PORN i PRUG del Parc Natural.  
Les modificacions plantejades no es consideren fonamentals, tenint en compte a més que les propostes d'infraestructures són les del pla de demarcació vigent. A més, com es veurà més endavant, no s'ocasionaran efectes negatius significatius en l'àmbit del pla, i es podran adoptar mesures preventives sobre aquest tema.  
Tenint en compte aquestes circumstàncies, s'estima que ens trobem davant un dels supòsits de l'article 46.3 de la LOTUP, podria ser-li aplicable l'article 46.3.a o 46.3.c.  
Conforme a l'estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
Descripció de l'àmbit  
L'àmbit del pla són 3.667 ha constituïdes per l'àmbit del parc natural i el seu perímetre de protecció de 500 m d'acord amb el PRUG, de fisiografia plana (pendent inferior a 2 %) i materials quaternaris.  
  
Una part molt rellevant de l'àmbit són terrenys forestals constituïts per canyissars i vegetació de saladar, amb àmplies superfícies de làmines d'aigua. Una altra part significativa són superfícies de cultiu, majoritàriament d'horta i en menor mesura cítrics.  
La importància ambiental està definida per les figures de protecció existents: parc natural, zona humida del catàleg valencià de zones humides, ZEPA i ZEC, l'existència de quatre microreserves vegetals, àrea de conservació del pla de recuperació del fartet i del xarxet marbrenc i Pla de recuperació de l'ànec capblanc i àrees de conservació de l'arpella.  
  
El parc presenta una gran riquesa faunística i també és rellevant des del punt de vista de la vegetació.  
  
  
Imatge II. Ortofotografia aèria any 2019. Escala: 1:72.000  
  
  
Destaca la CV-861 pertanyent a la diputació i perimetral a part del parc, i també els nombrosos canals de reg de diferents dimensions.  
  
  
Anàlisi de la proposta  
Es procedeix a analitzar la proposta de revisió del pla:  
Respecte a les característiques de la revisió del pla, aquesta manté gran part de les actuacions del vigent pla modificant algunes característiques, descarta altres actuacions i introdueix algunes noves, tal com s'ha indicat anteriorment.  
Els incendis forestals, en cas d'ocurrència generaran efectes negatius en l'espai natural protegit, per la qual cosa l'objecte de l'avaluació ambiental del pla és garantir que el conjunt de les determinacions tenen efectes positius o, en cas d'incertesa dels efectes que es puguen generar en el desenvolupament del pla, establir els criteris i condicions per a eliminar-la o almenys minimitzar-la.  
El desenvolupament d'un pla de prevenció d'incendis està previst en el Pla d'ordenació dels recursos naturals.  
La revisió del pla vigent selecciona l'alternativa 1 que substitueix les actuacions del pla d'infraestructures previstes en el PPIF (es pressuposa que dissenyades específicament tenint en compte les especials característiques del parc natural) per les actuacions d'infraestructures previstes en el Pla de demarcació forestal de Crevillent.  
El document inicial no efectua cap justificació en aquest sentit, no entra a valorar aquest canvi (repercussió sobre cadascuna de les zones i valors establits en els instruments de planificació i gestió del parc natural PORN i PRUG), ni fa referència als criteris específics que, en el seu cas, van ser considerats en el pla de demarcació per a les actuacions d'infraestructures en l'àmbit del PPIF.  
La materialització de les actuacions previstes en el pla per a complir els seus objectius requereix la seua concreció i desenvolupament en els corresponents projectes.  
Es tracta d'un pla que constitueix un marc de projectes i que no modifica el model territorial. Tal com abans s'ha indicat podrien en algun cas estar sotmesos a avaluació ambiental.  
En conseqüència, i sense perjudici del nivell jeràrquic del pla respecte dels projectes, les actuacions contingudes en el pla han de ser assumides com a propostes amb caràcter no vinculant ja que, pel mateix abast del pla, la determinació de la viabilitat ambiental queda posposada a la valoració a nivell del projecte. En particular ens referim a les d'infraestructures que pogueren requerir, en el seu cas, qualsevol procés d'avaluació d'impacte ambiental reglat en la normativa sectorial vigent o aquelles que, d'acord amb la normativa del parc, requereixen informe favorable de l'òrgan gestor de l'espai natural protegit.  
  
D'altra banda, si bé la regulació normativa d'aquest espai natural, tant en l'àmbit de PRUG com del PORN, i la legislació sectorial d'avaluació d'impacte ambiental estableixen o constitueixen mesures preventives respecte a les actuacions que es plantegen, es considera necessari que el pla continga criteris i mesures preventives per a minimitzar la incertesa i evitar les possibles afeccions negatives significatives.  
Aquestes mesures preventives es tindran en compte en les actuacions següents:  
- Execució de la banda perimetral de protecció del parc.  
- Recuperació d'antics camps de cultiu que tinguen caràcter forestal d'acord amb la cartografia PATFOR.  
- Adequació de l'embassament i adequació i manteniment dels camins forestals.  
Entre les mesures preventives a adoptar s'inclouran almenys:  
- Estudi previ de flora i vegetació d'interés a no afectar.  
- Modificació de la ubicació de l'actuació o traçat d'aquesta, o no execució.  
- Modificació de les característiques de l'actuació: dimensions, tècniques a utilitzar, etc.  
- Limitacions en el període d'execució de les obres.  
- Abalisat de terrenys per a evitar afeccions.  
- D'un altre tipus.  
Sense perjudici del compliment del que s'estableix en el PRUG, aquestes mesures es definiran prèviament a l'execució de les actuacions en col·laboració i amb el vistiplau dels serveis tècnics del Parc Natural, i la seua execució es durà a terme amb la supervisió d'aquests serveis.  
  
Quant a les propostes d'actuació d'adaptació de la normativa del parc a les necessitats d'infraestructures del Pla de prevenció d'incendis forestals, que pretén modificar aspectes concrets de les exigències perquè les infraestructures puguen realitzar-se de manera més eficaç, la documentació presentada no concreta el contingut d'aquestes modificacions i no és possible, a priori, determinar si aquesta actuació pot ocasionar afeccions negatives.  
En conseqüència aquest IAE no inclou l'avaluació de modificacions de la normativa del parc i l'actuació prevista per a la seua adaptació es considera una recomanació que no tindrà efectes significatius sempre que aquesta mantinga o millore el nivell de protecció i conservació que requereix cada zona (hàbitats, espècies, etc.). Les modificacions que es puguen plantejar de la normativa del parc requeriran el seu propi procés d'avaluació ambiental estratègica.  
En relació amb les característiques dels efectes i de l'àrea probablement afectada:  
L'àmbit del pla és d'un gran valor ambiental com s'ha exposat anteriorment, però les actuacions proposades tenen com a finalitat previndre els incendis forestals, és a dir, conservar els valors naturals de l'àmbit. Les actuacions proposades poden causar en algun cas efectes negatius sobre els valors de l'espai a nivell de projecte, si bé es poden adoptar mesures per a previndre'ls, evitar-los o reduir-los, com abans s'ha indicat.  
D'acord amb el document inicial estratègic, el traçat de les actuacions previstes se situen en les proximitats de les microreserves del Fondo-el Derramador i el Fondo-els Racons i dins de l'àmbit dels plans de recuperació del fartet, del Pla de recuperació de l'ànec capblanc, de l'àrea de recuperació del xarxet marbrenc i àrees de conservació de l'arpella.  
L'envergadura de les actuacions no suposa una modificació substancial de l'hàbitat d'aquestes espècies, però sí que pot ocasionar efectes negatius si no es prenen mesures oportunes de minimització de riscos relatives a l'afecció a la vegetació i èpoques adequades per a dur-les a terme.  
Igualment s'indica que en tractar-se d'una zona ZEPA i ZEC i en tractar-se l'àmbit d'una àrea de distribució de diversos hàbitats d'interés comunitari, i també diverses espècies de flora i fauna catalogades com a vulnerables o en perill d'extinció, en la fase de redacció dels projectes de les infraestructures, haurà d'estudiar-se amb més detall la possible afecció puntual a alguns d'ells, i també la presència concreta d'espècies de flora i fauna protegides, especialment d'avifauna, especificant les mesures necessàries que es prendran per a assegurar la no afecció negativa a aquestes espècies i hàbitats.  
D'acord amb el document inicial estratègic, de les actuacions que inclou la revisió del pla, únicament les actuacions del Pla d'infraestructures, relatives a l'execució i manteniment d'infraestructures de prevenció d'incendis forestals, incideixen de manera directa en el territori.  
En el document inicial estratègic es proposa, per a evitar un efecte negatiu sobre els hàbitats i espècies de flora o fauna d'interés presents en la zona, en la fase de projecte de les actuacions, descriure detalladament les mesures que siguen necessàries quant a la seua execució amb la finalitat de minimitzar tals efectes. Com ara l'execució de les actuacions fora de l'època de cria de l'avifauna present, en cas de resultar necessari en la zona concreta on es vagen a fer els treballs, o prendre les mesures necessàries per a no danyar la vegetació existent durant l'execució de les actuacions, per depòsit de materials o residus.  
  
En conseqüència, les mesures preventives abans indicades s'aplicaran especialment als projectes d'infraestructures.  
En relació amb el que s'indica en l'informe de la Diputació d'Alacant, es considera que com a mesura preventiva respecte a l'execució de la banda perimetral de protecció al parc s'analitze la necessitat i conveniència del desbrossament de la vegetació halòfila o semihalòfila, tipus saladar, en terrenys forestals donada la seua poca combustibilitat.  
Consultada la base de dades de la Conselleria de Cultura, no consten jaciments arqueològics en l'àmbit del pla, i respecte als elements etnològics, consten dos en el límit de l'àmbit: Maset en la partida el Derramador, a Elx, i casa rural, a Dolores. Previsiblement cap d'aquests es veurà afectat; no obstant això, com a mesura preventiva s'adopta la següent: de manera que en el cas que algun dels projectes de desenvolupament de les actuacions previstes poguera afectar a algun dels béns inventariats, el projecte hauria de comptar amb un informe vinculant de la conselleria competent en matèria de patrimoni cultural.  
Les actuacions poden afectar el paisatge, no obstant això, l'efecte positiu en la conservació de l'espai determina que l'afecció a nivell de pla es considere positiva. S'hauran d'adoptar les mesures indicades en l'informe del servei d'infraestructura verda i paisatge. En qualsevol cas, tant respecte a aquest factor com a la resta (fauna, vegetació, etc.) poden adoptar-se mesures preventives o correctores. En concret, el servei d'infraestructura verda i paisatge determina la necessitat en l'àmbit de determinats projectes d'elaborar un estudi d'integració paisatgística.  
  
Tenint en compte l'anàlisi realitzada, la planificació de prevenció d'incendis forestals d'un espai d'elevat valor ambiental sempre que s'incorporen les mesures necessàries per a previndre els efectes significatiu per a la seua materialització (projectes) tindrà un efecte positiu sobre l'espai natural protegit ja que contribueix a la conservació dels valors del parc (fauna, vegetació, paisatge, etc.).  
  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana.  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
  
Proposta d'acord  
D'acord amb el que s'ha exposat, es resol emetre informe ambiental i territorial estratègic favorable segons estableix l'article 51.2.b de la LOTUP, en relació amb la revisió del pla de prevenció d'incendis forestals del Fondo de Crevillent-Elx en els municipis d'Elx, Crevillent, Catral i Dolores (Alacant), promoguda per la Direcció General de Prevenció d'Incendis Forestals, d'acord amb els criteris de l'annex VIII d'aquesta llei, i tenint en compte les consultes realitzades i l'anàlisi efectuada, es pot concloure que el procediment d'avaluació simplificada és suficient per a determinar que la referida revisió del pla no presentarà efectes significatius negatius sobre el medi ambient, corresponent continuar la seua tramitació conforme a la seua normativa sectorial, sempre que s'ajuste als condicionants següents:  
1. Prèviament a l'aprovació definitiva de la revisió del pla, s'introduirà en els seus corresponents apartats els condicionants següents:  
  
1.1. Les actuacions contingudes en el pla que requereixen qualsevol procés d'avaluació d'impacte ambiental reglat en la normativa sectorial vigent o aquelles que, d'acord amb la normativa del parc requereixen informe favorable de l'òrgan gestor de l'espai natural protegit, han de ser assumides com a propostes amb caràcter no vinculant ja que, pel mateix abast del pla, la determinació de la viabilitat ambiental queda posposada a la valoració a nivell del projecte.  
1.2. Prèviament a l'autorització o aprovació dels projectes per al desenvolupament de les actuacions previstes en el pla d'infraestructures, sense perjudici de l'avaluació d'impacte ambiental o estimació d'impacte ambiental en el cas que la legislació així ho establisca i del compliment del que s'estableix en el PRUG i en el PORN, s'analitzarà la possible afecció sobre vegetació, fauna i paisatge per a determinar les mesures preventives a adoptar si escau.  
Les mesures preventives a adoptar podran consistir en les següents:  
- Estudi previ de flora i vegetació d'interés a no afectar.  
- Modificació de la ubicació de l'actuació o traçat d'aquesta, o no execució.  
- Modificació de les característiques de l'actuació: dimensions, tècniques a utilitzar etc.  
- Limitacions en el període d'execució de les obres.  
- Abalisat de terrenys per a evitar afeccions.  
- D'un altre tipus.  
Aquestes mesures es definiran prèviament a l'execució de les actuacions en col·laboració i amb el vistiplau dels serveis tècnics del parc natural, i la seua execució es durà a terme amb la supervisió d'aquests serveis.  
Aquestes mesures preventives seran adoptades amb especial recalcament pels projectes d'infraestructures següents:  
- Execució banda perimetral de protecció del parc.  
- Recuperació d'antics camps de cultiu que tinguen caràcter forestal d'acord amb la cartografia PATFOR.  
- Adequació de l'embassament i adequació i manteniment de camins forestals.  
Es considera que com a mesura preventiva respecte a l'execució de la banda perimetral de protecció al parc s'analitze prèviament la necessitat i conveniència del desbrossament de la vegetació halòfila o semihalòfila, tipus saladar, en terrenys forestals donada la seua poca combustibilitat.  
1.3. En les fitxes de l'annex II, Programes d'actuació, del Pla d'infraestructures, s'inclourà com a condicionant que per al desenvolupament dels projectes que puguen afectar la infraestructura verda i paisatge elaboraran un estudi d'integració paisatgista d'acord amb el contingut establit en la legislació sectorial vigent: actuacions en la banda de protecció, en àrees d'esbarjo d'ús públic, el manteniment de cultius, adequació de punts d'aigua, condicionament de vials […].  
1.4. L'adaptació de la normativa del parc a les necessitats d'infraestructures del pla de prevenció d'incendis forestals prevista com a actuació 7.1 del Pla de prevenció de causes es considera una recomanació.  
  
Les modificacions que es puguen plantejar de la normativa del parc requeriran el seu propi procés d'avaluació ambiental estratègica.  
1.5. A fi d'evitar l'afecció a elements d'interés cultural, el pla establirà com a mesura preventiva que qualsevol projecte de desenvolupament de les actuacions previstes en el pla que puga afectar a algun dels béns inventariats, haurà de comptar amb un estudi d'afecció al patrimoni i amb el pertinent informe vinculant de la conselleria competent en matèria de patrimoni cultural. Si el projecte de desenvolupament de l'actuació està sotmés a qualsevol dels procediments d'avaluació d'impacte, l'estudi patrimonial formarà part de la documentació ambiental exigida en la legislació sectorial vigent.  
1.6. Es consultarà al municipi de Dolores. Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no es procedeix a l'aprovació de la revisió del Pla en el termini màxim de quatre anys des de la seua publicació. En tal cas, el promotor haurà d'iniciar novament el procediment d'avaluació ambiental i territorial estratègica simplificada del decret.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista de tot el que antecedeix, la Comissió d'Avaluació Ambiental acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla de prevenció d'incendis forestals del parc natural del Fondo de Crevillent-Elx, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar als interessats que contra aquesta resolució, per no ser un acte definitiu en via administrativa, no hi cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que us notifique perquè en prengueu coneixement i tinga els efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 29 de setembre de 2020.- El secretari de la Comissió d'Avaluació Ambiental: José del Valle Arocas.»  
  
València, 26 de juny de 2023.- El director general de Medi Natural i d'Avaluació Ambiental: Julio Ramón Gómez Vivo.